Szám: 1-9/2021. 6. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. július 29-i rendes, nyilvános ülésére**

**Tárgy:** Tájékoztató Zalaszentgrót, Batthyány u. 8-10. szám alatti ingatlanfejlesztésről

**Tisztelt Képviselő-testület!**

Zalaszentgrót Város Önkormányzatának Képviselő-testülete már több alkalommal foglalkozott a Batthyány u. 8-10. szám alatti ingatlanfejlesztéssel. Mindannyiunk számára nyilvánvaló, hogy az Önkormányzat az értékesítésre szánt területen a történelmi városszerkezetbe illeszkedő, kisvárosi hangulatot, a környező beépítés visszafogottságát megtartó, minőségi anyagokat alkalmazó fejlesztés megvalósítását követelte meg, amelyet a Két Tarbuza Kft., mint az eredményes pályázati eljárás nyertes ajánlattevője kötelezettségként vállalt. A szerződés a fentieken túl további kötelezettséget támasztott Vevővel szemben, köztük kötbérfizetési kötelezettség mellett a pályázati ajánlatához csatolt projektütemterv alapján három ingatlanfejlesztéssel kapcsolatos határidőt határozott meg.

A korábban tárgyalt napirendi pontok és mellékletei részletesen taglalták a szerződéses kötelezettségeket, a vállalkozóval történt egyeztetések lényegét, amelyek közül a teljesítési határidőket emelem ki:

* szerkezetépítési munkálatok megvalósítás határideje: 2020. január 31.
* szakipari munkák megvalósításának, valamint a

garázsok és parkolók kialakításának határideje: 2021. június 30.

* külső járulékos munkák megvalósításának,

a társasház külső környezete kialakításának határideje: 2021. június 30.

Az adásvételi szerződés 13. pontja rendelkezik a kötbér fizetési kötelezettség mértékéről, mely szerint 30.000,- Ft/nap késedelmi kötbér, valamint a szerződés szabályoz 5.000.000,- Ft meghiúsulási kötbér fizetési kötelezettséget is.

2021. július 19-én újabb egyeztetésre került sor beruházóval annak érdekében, hogy a város számára fontos ingatlanfejlesztés megvalósulásának lehetséges módjairól tájékoztatást kapjunk, valamint a vállalkozó szándékai is megismerhetőek legyenek. A megbeszélés során a beruházó a teljes ingatlanfejlesztés megvalósításának szándékát ismételten megerősítette azzal, hogy az elmúlt időszakban az építőiparban történt drasztikus áremelkedések miatt a vállalt műszaki tartalom szűkítését tervezi a tetőtér beépítésének megszüntetésével, melyről önkormányzatunkat is tájékoztatni fogja, hiszen ez érinti a szerződéses kötelezettségét.

A megbeszélés további irányaként meghatározásra került és a beruházó kötelezettséget vállalt arra, hogy 2021. augusztus 23-ig újabb ütemterv és garanciális javaslat kidolgozásával él az önkormányzat felé, amely alapján lehet újratárgyalni a szerződéses teljesítési határidőket és garanciális szabályokat.

A megbeszélésen jelenlévők egyetértettek abban, hogy mindenképpen a város érdekeinek érvényre juttatása mentén lehet további egyeztetéseket folytatni és a következő testületi ülésre lesz lehetőség tárgyalásra alkalmas, akár új alapokra helyezett megállapodás-tervezetet előkészíteni.

Tisztelt Képviselő-testület! A fentiek alapján mindenképpen fontosnak tartom annak hangsúlyozását, hogy a városunknak legfontosabb érdeke fejlesztés mielőbbi megvalósítása, ennek érdekében szükséges további megbeszélések és egyeztetések megtartása, amelyről folyamatos tájékoztatást továbbra is megadom.

**Határozati javaslat:**

Zalaszentgrót Város Önkormányzata Képviselő-testülete a Zalaszentgrót, Batthyány u. 8-10. szám alatti ingatlanfejlesztésre vonatkozó tájékoztatót elfogadja.

**Felelős:** Baracskai József polgármester

**Határidő:** 2021. szeptember 30.

**Zalaszentgrót**, 2021. július 26.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  **jegyző** |