**Szám:** 1-9/2021. 8. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. július 29-i rendes, nyilvános ülésére**

**Tárgy:** Döntés pályázatok benyújtásáról

**Tisztelt Képviselő-testület!**

**I. A zártkerti besorolású földrészletek mezőgazdasági hasznosítását segítő, infrastrukturális hátterét biztosító fejlesztések támogatására – ZP-1-2021**

Az Agrárminisztérium (a továbbiakban: AM), mint támogató a 1288/2021. (V. 20.) Korm. határozatban, az államháztartásról szóló 2011. évi CXCV. törvényben (a továbbiakban: Áht.), az államháztartásról szóló törvény végrehajtásáról szóló 368/2011. (XII. 31.) Korm. rendeletben (a továbbiakban: Ávr.), a fejezeti és központi kezelésű előirányzatok kezelésének és felhasználásának szabályairól szóló 14/2021. (III.25.) AM rendeletben, a XII. Agrárminisztérium költségvetési fejezethez tartozó fejezeti és központi kezelésű, valamint a XLVII. Gazdaságvédelmi Alap fejezethez tartozó egyes fejezeti kezelésű előirányzatokkal kapcsolatos gazdálkodásról szóló 7/2021. (V. 31.) AM utasításban (továbbiakban: 7/2021. (V. 31.) AM utasítás), a minisztérium fejezeti kezelésű előirányzataiból pályázati úton vagy egyedi döntés alapján pénzeszköz vagy előirányzat-átadással biztosított támogatások kapcsán elszámolható költségekről, a támogatások felhasználása ellenőrzésének és a beszámolók összeállításának szabályairól szóló 2/2019. (III. 20.) AM utasításban (továbbiakban: 2/2019. (III. 20.) AM utasítás) foglaltaknak megfelelően a Zártkerti Program keretében a települések zártkerti földrészleteinek mezőgazdasági hasznosítását segítő és az infrastrukturális háttér megteremtését célzó települési fejlesztések támogatására nyílt pályázatot hirdet.

***A pályázat célja***

Az ingatlan-nyilvántartásban zártkertként nyilvántartott ingatlanokon meglévő genetikai sokféleség megőrzése, a környezet védelme, a külterületeken folytatott szőlő- és/vagy gyümölcstermesztés fennmaradása, borona- és/vagy tömésépületek, szakrális kisemlékek felújítása, valamint a vidéki tájfenntartás céljából a zártkertként nyilvántartott ingatlanok mezőgazdasági hasznosítását elősegítő és a zártkerti ingatlanokhoz kapcsolódó gazdálkodási forma fennmaradásához szükséges infrastrukturális háttér fejlesztése.

***A támogatott tevékenységek***

Az alábbi célok megvalósítására irányuló tevékenységekre, beruházásokra lehet pályázatot benyújtani:

1) külterületen elhelyezkedő zártkertek, kiskertek megközelítését szolgáló, kapcsolódó út, földút, valamint az útszakaszhoz kapcsolódó csapadékvíz elvezetését biztosító (nyílt, felszíni) csatornahálózat karbantartásához kapcsolódó fejlesztések (kivéve erőgépek és eszközbeszerzés), 2) vízvételi hely kialakítása, kút létesítése, mezőgazdasági célú vízvezeték kiépítése, illetve víz-visszatartáshoz kapcsolódó kisléptékű víztároló kapacitás kiépítése (esővízgyűjtő rendszer kiépítése), 3

3) villamosenergia-ellátáshoz kapcsolódó fejlesztések (hagyományos, vagy alternatív energiaforrásokkal táplált kisfeszültségű villamosenergia-hálózat elsősorban felszín alatti kiépítése),

4) vadkerítés létesítése, vadgazdálkodási/vadvédelmi elemek építése,

5) területrendezés, borona- és/vagy tömésépületek, szakrális kisemlékek felújítása, gyümölcsfa- és/vagy szőlőtelepítés.

A fent felsorolt tevékenységek fejlesztéseihez kapcsolódó további tevékenység és hozzá kapcsolódó költség lehet még: talaj-előkészítés, komposztáló létesítése, biológiai alap beszerzések, zártkerti ingatlanvásárlás és a hozzá kapcsolódó ügyvédi költségek, illetékek.

Az 1.) és az 5.) tevékenységi területek önállóan nem pályázható tevékenységek, csak másik célterület fejlesztésével együtt!

***A pályázat benyújtására jogosultak köre***

Települési önkormányzatok, települési önkormányzatok konzorciumai. (Települési önkormányzatok konzorciumai esetén a konzorciumi tagok közötti együttműködési megállapodást a pályázathoz mellékelni kell!)

***A támogatás általános feltételei, szabályai***

1) Pályázatot csak a pályázati felhívás 1. pontjában meghatározott célok megvalósítására irányuló, a 3. pontban felsorolt, valamint ezekhez kapcsolódó tevékenységekre lehet benyújtani. 2) Egy pályázó a pályázatán belül több támogatott tevékenységre is pályázhat.

3) Egy pályázó csak egy pályázatot nyújthat be. Egy településről csak egy pályázat nyújtható be. (Konzorciumi partnerként is egy pályázatban vehet részt, ebben az esetben az önkormányzat önállóan vagy másik konzorcium tagjaként már nem nyújthat be pályázatot.)

4) A pályázónak pályázati díjat nem kell fizetnie.

5) A támogatás formája egyösszegű, vissza nem térítendő támogatás, 100 %-os támogatási intenzitással.

6) A támogatás folyósítása 100 % előleg-finanszírozás formájában történik, utólagos elszámolási kötelezettség mellett.

7) A pályázó bármely támogatási célra beküldött nyertes pályázat megvalósítása esetén vállalja, hogy a településen – a pályázat megvalósítási idején belül - tájékoztató rendezvényt szervez, amelyen a programot és a folyamatban lévő fejlesztést, vagy annak eredményét mutatja be és a helyi hírközlési csatornákon (újság, honlap stb.) keresztül tájékoztatja a lakosságot.

A támogatás igénybevételének előfeltétele, hogy a pályázó legkésőbb a pályázat benyújtásáig a mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvény (a továbbiakban: Tv.) szerinti nyilvántartásba vételi kötelezettségének eleget tegyen, vagy igazolja, hogy kérelmezte nyilvántartásba vételét a Magyar Államkincstár (a továbbiakban: Kincstár) által vezetett Egységes Mezőgazdasági Ügyfél-nyilvántartási Rendszerbe.

***Támogatási összeg***

Egy pályázat keretében **legfeljebb 25 000 000 Ft támogatás** igényelhető. Egy pályázaton belül az egyes célokra, tevékenységekre igényelhető támogatás maximális összege:

1) külterületen elhelyezkedő zártkertek, kiskertek megközelítését szolgáló, kapcsolódó út, földút, valamint az útszakaszhoz kapcsolódó csapadékvíz elvezetését biztosító (nyílt, felszíni) csatornahálózat karbantartásához kapcsolódó fejlesztések (kivéve erőgépek és eszközbeszerzés) maximális összeg 18 000 000 Ft

2) vízvételi hely kialakítása, mezőgazdasági célú vízvezeték kiépítése, kút létesítése, illetve víz visszatartáshoz kapcsolódó kisléptékű víztároló kapacitás kiépítése (esővízgyűjtő rendszer kiépítése) maximális összeg 20 000 000 Ft

3) villamosenergia-ellátáshoz kapcsolódó fejlesztések (hagyományos, vagy alternatív energiaforrásokkal táplált kisfeszültségű villamosenergia-hálózat elsősorban felszín alatti kiépítése) maximális összeg 25 000 000 Ft

4) vadkerítés létesítése maximális összeg 20 000 000 Ft

5) területrendezéshez, borona- és/vagy tömésépületek, szakrális kisemlékek felújításához, gyümölcsfa- és/vagy szőlőtelepítéséhez kapcsolódó költségek: maximális összeg 5 000 000 Ft

Az 1.) és az 5.) tevékenységi területek önállóan nem pályázható tevékenységek, csak másik célterület fejlesztésével együtt! Továbbá az 1) és az 5) célterületek esetében a teljes pályázati összeg legalább 10 %-át egy célterületre kell fordítani.

***Támogatás mértéke***

A támogatás mértéke 100%, a fejlesztés megvalósításához a pályázónak a pályázat tárgyát képező beruházás, fejlesztés teljes költségéhez saját forrást nem kell biztosítania. A pályázat előfinanszírozásos, az elnyert támogatási összeg a döntést követően egyösszegben kerül kiutalásra a pályázó számlájára.

***A pályázat benyújtása***

A pályázati adatlap kitöltése kizárólag elektronikus úton történhet. Az elektronikus kitöltő felület a [www.hermanottointezet.hu](http://www.hermanottointezet.hu) oldalról érhető el. A kitöltött adatlapot, az elektronikus felületen történő véglegesítés után papír alapon, postai úton is szükséges megküldeni a Hermann Ottó Intézet Nonprofit Kft.-nek. A pályázat kitöltésére az elektronikus felölet 2021. augusztus 2-án 08:00-kor nyílik meg, a pályázat véglegesítésére, beadására 2021. augusztus 15. 23:59-ig van lehetőség.

A fent leírtak alapján a pályázatból lehetséges villamos-ellátáshoz kapcsolódó fejlesztés. Ezzel kapcsolatosan az Önkormányzat kapott megkeresést korábban a Huszonya-hegy – Tekenye határában lévő zártkerti ingatlan tulajdonosoktól, ahol több mind 20 ingatlant érintene a fejlesztés. Előzetes tájékoztatás szerint ez a fejlesztés 8-10 millió forintba kerülne. A pályázatot a Szentgróti Fejlesztési Ügynökség készíti elő. Általuk folyamatban van az egyeztetés az E-ON illetékes szakembereivel. A pályázat előkészítésére csak a villamoshálózat tervezési díját kell finanszírozni, mely ügyében az egyeztetés, ajánlat kérés folyamatban van.

Mivel a villamos energiahálózat fejlesztés Zalaszentgróti és Tekenyei ingatlanokat is érint, így a pályázatot Tekenye Község Önkormányzatával konzorciumban szükséges beadni, mellyel kapcsolatosan a Polgármester asszonnyal az egyeztetés megtörtént. A pályázat adta lehetőségek alapján javasolt a fejlesztéssel érintett zártkerti ingatlanok megközelítésére szolgáló út helyreállítása is kövezéssel.

II./ **Külterületi helyi közutak fejlesztése – VP6-7.2.1.1-21**

Magyarország Kormányának felhívása a vidéki térségekben elhelyezkedő települési önkormányzatok, önkormányzati társulások1 tulajdonában/vagyonkezelésében álló külterületi helyi közutak fejlesztésének megvalósítása érdekében.

A Kormány a Partnerségi Megállapodásban célul tűzte ki a vidéki térségek közlekedési infrastruktúrájának fejlesztését, az alapvető szolgáltatások elérhetőségének javítását, és a földrajzi mobilitás elősegítését. A cél elérését a Kormány a vidéki térségekben működő települési önkormányzatok és önkormányzati társulások együttműködésével tervezi megvalósítani a jelen felhívásban foglalt feltételek mentén.

Az együttműködés keretében a Kormány vállalja, hogy:

* a felhívás feltételeinek megfelelő projekteket a projektre megítélt 300 millió Ft vissza nem térítendő támogatásban részesíti a rendelkezésre álló forrás erejéig;
* a támogatási előleggel kapcsolatos feltételeknek megfelelő támogatott projekteknek a megítélt támogatás elszámolható költségei legfeljebb 50 %-ának megfelelő, maximum 150 millió Ft összegű támogatási előleget biztosít.

***A felhívás indokoltság és célja***

A felhívás célja önkormányzati tulajdonú, vagy önkormányzati vagyonkezelésben levő külterületi helyi közutak fejlesztése. A fejlesztés közvetlenül járul hozzá a vidéki térségekben élők életminőségének javításához, az alapvető szolgáltatások elérhetőbbé tételéhez, illetve megteremtéséhez, a földrajzi mobilitáshoz, mindezen keresztül pedig a térség gazdaságának fellendítéséhez.

A vidéki térségekben az alapvető szolgáltatásokhoz, a közösségi élet feltételeihez való hozzáférés lényegesen elmarad a városias térségekétől. Az itt elhelyezkedő önkormányzatokról (zömében kistelepülések) elmondható, hogy az utóbbi évtizedekben forrás hiányában a külterületi úthálózatok fejlesztését elhalasztották, elsősorban csak kisebb állapot javításokat eszközöltek. Ezért jelentős problémává nőtte ki magát az egyes külterületi közutak jelenlegi állapota, azoknak rossz minősége, esetleges hiánya.

Jelen felhívás keretében kizárólag olyan támogatási kérelmek támogathatóak, amelyek megfelelnek a fenti célkitűzésnek.

***A rendelkezésre álló forrás***

A felhívás az Európai Mezőgazdasági Vidékfejlesztési Alap (a továbbiakban: EMVA) felhasználását célzó 6-os prioritáshoz3, illetve az abból képzett 6/B fókuszterületi célokhoz kapcsolódik a Vidékfejlesztési Programban rögzített módon.

A felhívás meghirdetésekor a támogatásra rendelkezésre álló tervezett keretösszeg: 50 milliárd forint.

Jelen felhívás forrását az Európai Mezőgazdasági Vidékfejlesztési Alap és Magyarország költségvetése társfinanszírozásban biztosítja.

A támogatott támogatási kérelmek várható száma: 170 db.

***A támogatás háttere***

Jelen felhívást a Vidékfejlesztési Program keretében az Agrárminisztérium Vidékfejlesztési Programok Végrehajtásáért Felelős Helyettes Államtitkársága, mint a Vidékfejlesztési Program Irányító Hatósága hirdeti meg a Vidékfejlesztési Program éves fejlesztési keretének megállapításáról szóló 1248/2016. (V.18.) számú kormányhatározatban szereplő Éves Fejlesztési Keret alapján.

A felhívás alapjául a Vidékfejlesztési Program 7. számú, Alapvető szolgáltatások és a falvak megújítása a vidéki térségekben című intézkedése szolgál.

***A projekttel kapcsolatos elvárások***

*Kötelezően megvalósítandó önállóan támogatható tevékenységek*

A felhívás keretében az alábbi tevékenységek támogathatóak önállóan (legalább egy tevékenység kötelezően választandó):

Önkormányzati tulajdonú vagy önkormányzati vagyonkezelésben lévő külterületi, helyrajzi számmal ellátott, már meglévő:

a) földutak stabilizálása és/vagy alépítményének és szilárd burkolatának kialakítása;

b) szilárd burkolattal rendelkező helyi közutak alépítményének és szilárd burkolatának felújítása és/vagy szélesítése, korszerűsítése.

Egy támogatási kérelemben több tevékenységre is igényelhető támogatás.

*Kötelezően megvalósítandó, önállóan nem támogatható tevékenységek*

* Tájékoztatással, nyilvánossággal kapcsolatos kötelezettségek teljesítése.

*Választható, önállóan nem támogatható tevékenységek*

Önkormányzati tulajdonú vagy önkormányzati vagyonkezelésben lévő helyrajzi számmal ellátott külterületi, helyi közutakhoz kapcsolódó:

a) Szükséges infrastrukturális munkák: az útberuházáshoz kapcsolódó infrastrukturális elemek korszerűsítése, műtárgyépítés és felújítás.

b) Közlekedésbiztonságot szolgáló fejlesztések:

- sebesség- és forgalomlassító és csillapító csomópontok szigetek átépítése, fejlesztése, kialakítása;

- szilárd burkolatú út kialakítása esetén gyalogátkelőhelyek és kerékpáros átvezetések, kerékpársávok (beleértve kerékpáros nyom) fejlesztése, kialakítása, szigetüzemű (villamos-energia hálózatra nem kapcsolt) rendszerrel történő kivilágítása;

- balesetveszélyes ívek korrekciója;

- forgalomtechnikai jelzések, berendezések és eszközök korszerűsítése, beszerzése.

c) Figyelemmel a jelen felhívás 5.5. és 5.7 pontjában foglaltakra: projekt-előkészítéshez kapcsolódó tevékenységek, terület-előkészítés, műszaki ellenőri szolgáltatás igénybevétele, könyvvizsgálói szolgáltatás igénybevétele, projektmenedzsment.

d) A projekt megvalósításához szükséges ingatlan vásárlása.

e) Zöldterület-építési, útfásítási, átalakítási munkák kizárólag a felhívás 3.1.1.1/a) és b) pontjai szerinti tevékenységek keretében fejlesztett útszakaszhoz/szakaszokhoz kapcsolódóan.

f) Sárrázó kialakítása, felújítása kizárólag a felhívás 3.1.1.1/a) és b) pontjai szerinti tevékenységek keretében fejlesztett útszakaszhoz/szakaszokhoz kapcsolódóan.

Amennyiben az alábbiakban felsorolt tevékenységek megvalósítása fizikailag nem kapcsolódik a projekt keretében fejleszteni kívánt útszakaszhoz (a felhívás 3.1.1.1 pontja szerinti fejlesztéshez), abban az esetben e tevékenységek a projekt elszámolható költségének maximum 30 %-áig támogathatóak4:

g) Autóbuszöblök, autóbuszmegállók, autóbusz fordulók, autóbusz peronok és a kapcsolódó esőbeállók, felújítása és/vagy kialakítása (beleértve a nem elektronikus tájékoztató táblákat is), szigetüzemű (villamos-energia hálózatra nem kapcsolt) rendszerrel történő kivilágítása.

h) Árokrendezés, átereszek felújítása, padkák, rézsűk kialakítása, nyitott vagy zárt csapadékvíz-elvezető rendszer helyreállítása, korszerűsítése, amennyiben a fejlesztéssel érintett útszakasz vízelvezetéséhez legalább közvetetten kapcsolódik.

(Amennyiben a fentiekben felsorolt tevékenységek fizikailag kapcsolódnak a fejlesztéssel érintett útszakaszhoz, abban az esetben a korlát nem értelmezendő!)

*Nem támogatható tevékenységek*

a) használt eszközök és gépek beszerzése;

b) motorral hajtott szárazföldi (kifejezetten személygépjárművek, valamint mezőgazdasági erő- és

munkagépek), légi, vízi járművek beszerzése;

c) mobil WC, mobil konténer, mobil őrbódé beszerzése;

d) fenntartási, üzemeltetési, pótlási, karbantartási jellegű tevékenységek – kivéve a felhívás 3.1.2.2./ f) –g) pontjaiban felsorolt tevékenységek egyszeri megvalósítását;

e) kátyúzás;

f) egynyári- és kétnyári növények beszerzése;

g) gépjármű parkoló kialakítása;

h) vasúti átjáró fejlesztése, korszerűsítése;

i) a közúti forgalomtól elkülönülő kerékpárút.

***A projekt végrehajtására rendelkezésre álló idő***

A projekt fizikai befejezésére a projekt megkezdését, vagy amennyiben a projekt a Támogatói Okirat hatálybalépéséig nem kezdődött meg a Támogatói Okirat hatálybalépését követően legfeljebb 24 hónap áll rendelkezésre.

A projekt fizikailag befejezett, amennyiben a projekt keretében támogatott valamennyi tevékenység a Támogatói Okiratban meghatározottak szerint, a felhívásban meghatározott feltételek mellett teljesült. A projekt fizikai befejezés napjának a projekt utolsó támogatott tevékenysége fizikai teljesítésének a napja minősül.

A támogatott tevékenységtípusok fizikai teljesítettségére vonatkozó részletes szabályozást az ÁÚF 8. pontjának 6.2. alpontja tartalmazza.

A támogatást igénylő projekttel kapcsolatos pénzügyi elszámolása (a záró kifizetési igénylés) benyújtásának végső határideje az utolsó mérföldkő elérését követő 90. nap, de legkésőbb a Támogatói Okirat hatálybalépésétől számított 24 hónap utolsó napja, de legfeljebb 2025. június 30.

***Biztosítékok köre***

A kedvezményezettnek kizárólag előleg esetén kell az előleg összegével megegyező összegű biztosítékot nyújtania.

Az ÁÚF 6. pontjában foglaltak szerint a Kincstár, a 272/2014. (XI. 5.) Korm. rendelet 84. § (4) bekezdésével összhangban –, felmentést adhat a biztosítéknyújtási kötelezettség alól.

***Önerő***

A támogatást igénylőnek legalább a projekt összköltségének az igényelt támogatási összeggel csökkentett részét kitevő önerővel kell rendelkeznie. Az önerő saját forrásból és az államháztartás alrendszereiből származó egyéb támogatásból állhat.

Saját forrásnak a kedvezményezett által a projekthez igénybevett, állami támogatást, valamint az Európai Unió intézményei, ügynökségei, közös vállalkozásai vagy más szervei által központilag kezelt, a tagállam ellenőrzése alá sem közvetlenül, sem közvetve nem tartozó uniós finanszírozást nem tartalmazó forrás minősül.

***A támogatási kérelem benyújtásának határideje és módja***

A felhívásra beérkező támogatási kérelmek a 272/2014. (XI. 5.) Korm. rendelet alapján standard kiválasztási eljárásrendben, szakaszosan kerülnek elbírálásra.

Jelen felhívás keretében a támogatási kérelmek benyújtására 2021. június 30. naptól 2022. november 30. napig van lehetőség.

Ezen időszak alatt az alábbi értékelési határnapokig benyújtásra került projektek kerülnek együttesen elbírálásra:

Első szakasz: 2021. június 30. – 2021. július 13.

Második szakasz: 2021. július 14.– 2021. július 27.

Harmadik szakasz: 2021. július 28. – 2021. augusztus 31.

Negyedik szakasz: 2021. szeptember 1. – 2021. szeptember 30.

Ötödik szakasz: 2021. október 1.. – 2021. október 28.

Hatodik szakasz: 2021. október 29. – 2021. november 30.

Hetedik szakasz: 2021. december 1. – 2022. február 28.


Nyolcadik szakasz: 2022. március 1. – 2022. május 31.

Kilencedik szakasz: 2022. június 1. – 2022. augusztus 31.

Tízedik szakasz: 2022. szeptember 1. – 2022. november 30.

***A támogatás mértéke, összege***

Az igényelhető, vissza nem térítendő támogatás összege és mértéke a fejlesztés helye szerinti településre vonatkozóan a kedvezményezett járások besorolásáról szóló 290/2014. (XI. 26.) Korm. rendelet járási kategóriáinak megfelelő besorolás alapján az alábbiak szerint kerül megállapításra:

******

Értékelési szakaszonként csak egy támogatási kérelmet nyújthat be egy támogatást igénylő. Egy projekt több megvalósítási helyszínt, beruházási elemet, tevékenységet is tartalmazhat. Több tevékenységre benyújtott támogatási kérelem esetében a támogatási kérelemben igényelhető támogatási összege nem haladhatja meg a támogatás maximális összegét, azaz a 300 millió forintot.

A felhívás keretében egy támogatást igénylő egyszer részesülhet támogatásban (beleértve, a támogatásban részesült konzorciumi tagokat is). Amennyiben a támogatást igénylő konzorcium tagjaként támogatási kérelmet nyújt be, úgy ugyanazon szakaszban önállóan vagy másik konzorcium tagjaként nem nyújthat be további támogatási kérelmet.

A lakosság és az önkormányzat részéről már többször felmerült a Tüskeszentpétert és a Türjei utat összekötő útszakasz megépítése, melyre jelen felhívásban lehetőség van. Az út megépülése nagyban levenné a teherforgalom egyrészét Zalaszentgrótról és Tüskeszentpéterről is, hiszen a NaturAqua gyárhoz így a teherforgalom ezen az úton közlekedhetne. Ezt figyelembe véve erre a szakaszra nagy teherbírású út tervezése szükséges. A tervezési költséget az Önkormányzatnak előre meg kell finanszíroznia. Ezen szakasz teljes hossza cca. 1,2 km, építése engedélyköteles, a pályázat benyújtásához komplett engedélyezési tervdokumentáció szükséges, engedélyeztetésre benyújtással. Tervezési költsége cca. 1.500 ezer forinttól indulna, plusz az engedélyeztetés.

Másik lehetőségként felmerült a Gulyás horhos (Cser-Zilai utca) első szakaszának aszfaltozása és a felső szakasz kövezése. Ezen esetben több probléma is felmerülhet, hiszen a pályázat fő célja a külterületi utak, ezen szakasz egy része viszont zártkerti ingatlan. Ezen felül, ezen útszakasz helyreállítására az Önkormányzat nyertes vis maior pályázattal rendelkezik. Annak ellenére, hogy indokolt lenne, a vis maior pályázat helyszíni ellenőrzéséig nem célszerű további felújítási munkálatokat végezni. Ezt leszámítva ez az útszakasz is reális lehet a pályázat szempontjából, hiszen ezen útszakaszon több gazdasági szervezet, illetve több lakó és mezőgazdasági terület is elérhető.

A felújítani kívánt útszakasz hossza cca. 1,5 km, ezen belül a horhos aszfaltozása vízelvezetéssel minimum 600 m-en szükséges, fennmaradó felső rész kövezéssel kerülne felújításra. A tervezett munkálatok előzetes egyeztetés alapján nem engedélyköteles tevékenységek, a pályázathoz egyszerűsített dokumentáció elégséges, melynek tervezési díja cca. 800-1.000 e Ft.

A Gazdasági és Városfejlesztési Bizottság az előterjesztést a 2021. július 22-i ülésén megtárgyalta, az I. számú határozati javaslatot a 6/2021.(VII.22.) számú határozatával a Képviselő-testületnek elfogadásra javasolja, a 7/2021.(VII.22.) számú határozatával a II/B. számú alternatív határozati javaslatot támogatja, és azt Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatokat fogadja el:

**Határozati javaslat:**

**I.**

Zalaszentgrót Város Önkormányzata Képviselő-testülete az Agrárminisztérium által kiírt Zártkerti Program keretében a települések zártkerti földrészleteinek mezőgazdasági hasznosítását segítő és az infrastrukturális háttér megteremtését célzó települési fejlesztések támogatására kiírt pályázat benyújtásával Tekenye Község Önkormányzatával konzorciumban egyetért. A pályázat benyújtásához szükséges tervezési költségekre bruttó 1.000.000 Ft forrást biztosít a 2021. évi költségvetés általános tervezési költségek soráról.

A Képviselő-testület felhatalmazza a polgármestert, hogy a pályázat benyújtásához szükséges valamennyi intézkedést megtegye.

**Határidő:** 2021. december 31.

**Felelős:** Baracskai József polgármester

**Alternatív határozati javaslat:**

**II/A.**

Zalaszentgrót Város Önkormányzata Képviselő-testülete a Magyarország Kormánya által kiírt Külterületi helyi közutak fejlesztése című, VP6-7.2.1.1-21 kódú felhívásra pályázatot nyújt be a Tüskeszentpétert és a Türjei utat összekötő szakaszon nagy teherbírású út kialakítására.

A Képviselő-testület felhatalmazza a polgármestert, hogy a pályázat benyújtásához szükséges tervek elkészítésére az árajánlatokat bekérje.

**Határidő:** 2021. december 31.

**Felelős:** Baracskai József polgármester

**II/B.**

Zalaszentgrót Város Önkormányzata Képviselő-testülete a Magyarország Kormánya által kiírt Külterületi helyi közutak fejlesztése című, VP6-7.2.1.1-21 kódú felhívásra pályázatot nyújt be a Cser-Zilai utca részben aszfaltozással, részben kövezéssel történő felújítására.

A Képviselő-testület felhatalmazza a polgármestert, hogy a pályázat benyújtásához szükséges tervek elkészítésére az árajánlatokat bekérje.

**Határidő:** 2021. december 31.

**Felelős:** Baracskai József polgármester

Zalaszentgrót, 2021. július 26.

***Baracskai József***

polgármester

A határozatai javaslat a törvényességi

követelményeknek megfelel.

***Dr. Simon Beáta***

jegyző