**Szám:** 1-9/2021. 12. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. július 29-i rendes, nyilvános ülésére**

**Tárgy:** Döntés LEADER pályázatok benyújtásáról

**Tisztelt Képviselő-testület!**

**Helyi fejlesztések támogatása – VP6-19.2.1.-99-13-21**

Magyarország Kormányának felhívása (a továbbiakban: helyi felhívás) a Zala Termálvölgye Egyesület, mint LEADER Helyi Akciócsoport (a továbbiakban: HACS) tervezési területén a HACS által Meghatározott kedvezményezetti kör támogatása a helyi szolgáltatások fejlesztése, újak kialakítása, a mikro-vállalkozások piaci pozíciójának javítása, a társadalmi és gazdasági fellendülés elősegítése érdekében.


A Kormány a Partnerségi Megállapodásban célul tűzte ki a vidéki térségek településein az infrastruktúra és az alapvető szolgáltatások fejlesztését, a mikro-, kis- és középvállalkozások versenyképességének javítását, a helyi gazdaságfejlesztés támogatását és a munkahelyteremtést. A cél elérését a Kormány a Zala Termálvölgye Egyesület az általa meghatározott szervezetek együttműködésével tervezi megvalósítani a jelen felhívásban foglalt feltételek mentén.

***A helyi felhívás indokoltsága és célja***

A vidéki térségekben az alapvető szolgáltatásokhoz, a közösségi élet feltételeihez való hozzáférés lényegesen elmarad a városias térségektől. A vidéken élők számára a vidéki települések élhetőbbé, vonzóvá tétele, az elérhető helyi szolgáltatások körének bővítése, színvonalának és hozzáférhetőségének javítása, a települési önkormányzatok és civil szervezetek segítése, a helyi együttműködések ösztönzése, valamint az azokban rejlő belső erőforrások kihasználása kiemelt cél, amelyek egyaránt elősegítik a gazdasági és közösségi területen a társadalmi aktivitás erősítését és fenntartását.

Főként a vidéki térségekre jellemző az alacsonyabb vállalkozói aktivitás, a tőkehiány, valamint az abból adódó elavult, hiányos eszköz- és infrastrukturális ellátottság. A nagyobb volumennel bíró vállalkozások támogatott fejlesztési lehetőségei szélesebbek a mikro-vállalkozásokénál, azok létrehozására és támogatására kevesebb forrás jut. További fő cél a mikro-vállalkozások fejlődésének, gazdaságban betöltött szerepének, piaci pozíciójának erősítése, a területi különbségek csökkentése, a térségi felzárkóztatás és a helyi gazdaság megerősítése, továbbá a munkahelyek megtartása és újak létrehozása.

***A pályázat keretében választható önállóan támogatható tevékenységek:***

******

***Nem támogatható tevékenységek***

A helyi felhívás keretében a 3.1.1. - 3.1.2. pontokban meghatározott tevékenységeken túlmenően más tevékenység nem támogatható, különös tekintettel az alábbi tevékenységekre:

- az európai uniós jog megsértését eredményező tevékenységek.

- használt eszközök, gépek, berendezések beszerzése;

- 83 kW teljesítményt meghaladó erő- és munkagépek beszerzése;

- motorral hajtott légi, vízi járművek, szárazföldi személy- és tehergépjárművek beszerzése (kivéve a 3.1.1.2. pontban foglaltakat);

- mobiltelefon és okostelefon beszerzése;

- lágyszárú növény beszerzése, telepítése, élőállat és tenyészállat beszerzése;

- képzés(ek) szervezése és megtartása;

- tanácsadó iroda, pályázati tanácsadást nyújtó iroda létrehozásához és/vagy fejlesztéséhez kapcsolódó beruházás;

- lőfegyverek, lőszerek, robbanóanyagok, pirotechnikai eszközök beszerzése;

- magáncélú, lakófunkciót betöltő épület/épületrész, nem a támogatást igénylő meglévő és/vagy új tevékenységéhez kapcsolódó

épület/épületrész és/vagy építmény építése, felújítása, bővítése, korszerűsítése;

- bontott építőanyagok beszerzése, beépítése;

- ingatlan vásárlása.

***A projekttel kapcsolatos egyéb elvárások***

A projekt fizikai befejezésére a Támogatói Okirat hatálybalépését követően legfeljebb 24 hónap áll rendelkezésre.

Önerő

A támogatást igénylőnek legalább a projekt összköltségének az igényelt támogatási összeggel csökkentett részét kitevő önerővel kell rendelkeznie. Az önerő saját forrásból és az államháztartás alrendszereiből származó egyéb támogatásból állhat. Saját forrásnak a kedvezményezett által a projekthez igénybevett állami támogatást, valamint az Európai Unió intézményei, ügynökségei, közös vállalkozásai vagy más szervei által központilag kezelt, a tagállam ellenőrzése alá sem közvetlenül, sem közvetve nem tartozó uniós finanszírozást nem tartalmazó forrás minősül.

Támogatást igénylők köre

Egyéb alapítvány (569)

Egyéb egyesület (529)

Helyi nemzetiségi önkormányzat (371)

Helyi nemzetiségi önkormányzati költségvetési szerv (372)

Helyi nemzetiségi önkormányzatok társulása (373)

Helyi önkormányzat (321)

Helyi önkormányzati költségvetési szerv (322)

Helyi önkormányzatok társulása (327)

Közalapítvány (561)

Nemzetiségi egyesület (528)

Polgárőr egyesület (526)

Sportegyesület (521)

A támogatási kérelem benyújtásának határideje és módja

Jelen felhívás keretében a helyi támogatási kérelem benyújtására 2021.08.06 naptól 2022.11.30 napig van lehetőség.

Ezen időszak alatt az alábbi értékelési határnapokig benyújtásra került projektek kerülnek együttesen elbírálásra:

***2021.08.12***

2021.09.09

2021.10.07

2022.01.06

2022.04.07

2022.07.07

2022.11.30

A támogatás mértéke, összege

Az igényelhető vissza nem térítendő támogatás összege: minimum 500.000,- Ft, maximum 8.000.000,- Ft. A támogatás maximális mértéke települési önkormányzat esetén az összes elszámolható költség 95%-a.

A pályázatra az alábbi két alternatívából javasolt valamelyik benyújtása:

1. A korábbi rendezvénnyel kapcsolatos eszközbeszerzéses pályázat kiegészítése céljából a meglévő könnyűszerkezetes színpad bővítése további ~40m2-rel, összecsukható székek, utcai bútor eszközök (padok, asztalok), könnyű szerkezetes sátrak/pavilonok (3x3m, 4x8m) beszerzése. A pályázat benyújtási határidőig visszalévő szűkös határidő miatt egy egyszerű eszközbeszerzéses anyagot precízebben össze lehet állítani, mint egy építésest.
2. Második javaslatként érdemes megfontolni a Ligetben található emlékmű és környezetének helyreállítása, újra gondolása, új közösségi tér kialakítása. A pályázat lehetőséget nyújt a tér újra gondolásra, tervezésére, újra kialakítására. Ezen verzió esetén viszont LEADER projekt esetében építéssel járó beruházásnak számít, melyhez a felhívás alapján teljes tervdokumentáció benyújtása szükséges, továbbá a megvalósítás során műszaki ellenőr alkalmazása, valamint építési napló vezetése kötelező. Egyeztetések zajlanak már tervezővel, de sajnos az első rövid benyújtási határidőre tekintettel nehéz olyat találni, aki vállalja.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatokat fogadja el:

**Alternatív határozati javaslat:**

**A.**

Zalaszentgrót Város Önkormányzata Képviselő-testülete a Magyarország Kormánya által a Zala Termálvölgye Egyesület LEADER HACS területére kiírt Helyi fejlesztések támogatása című, VP6-19.2.1.-99-13-21 kódú pályázat keretében Rendezvény eszközök beszerzése Zalaszentgróton című (megvalósítási hely: 8790 Zalaszentgrót Batthyány utca 15., hrsz.: 742.) pályázat benyújtásával egyetért. A pályázat 5%-os önerejét a 2022. évi költségvetés terhére biztosítja.

A Képviselő-testület felhatalmazza a polgármestert, hogy a pályázat benyújtásához szükséges valamennyi intézkedést megtegye.

**Határidő:** 2021. december 31.

**Felelős:** Baracskai József polgármester

**B.**

Zalaszentgrót Város Önkormányzata Képviselő-testülete a Magyarország Kormánya által a Zala Termálvölgye Egyesület LEADER HACS területére kiírt Helyi fejlesztések támogatása című, VP6-19.2.1.-99-13-21 kódú pályázat keretében A Liget projekt című (megvalósítási hely: Zalaszentgrót 250/2 hrsz.) pályázat benyújtásával egyetért. A pályázat 5%-os önerejét a 2022. évi költségvetés terhére biztosítja.

A Képviselő-testület felhatalmazza a polgármestert, hogy a pályázat benyújtásához szükséges valamennyi intézkedést megtegye.

**Határidő:** 2021. december 31.

**Felelős:** Baracskai József polgármester

Zalaszentgrót, 2021. július 26.

***Baracskai József***

polgármester

A határozatai javaslat a törvényességi

követelményeknek megfelel.

***Dr. Simon Beáta***

jegyző