Szám: 1-9/2021. 2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. július 29-i rendes, nyilvános ülésére**

**Tárgy:** Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosítása

**Tisztelt Képviselő-testület!**

Városunkban az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 12/2021. (V.14.) önkormányzati rendelete tartalmazza, melynek az alábbi okok miatt való módosítását indítványozom jelen előterjesztésemmel.

A Magyarország 2015. évi központi költségvetésének megalapozásáról szóló 2014. évi XCIX. törvény lényegesen átalakította rászorulók támogatási rendszerét. Az önkormányzatok szabadon dönthetnek a támogatások nagyságáról és formájáról. A települési támogatás egyes típusait és jogosultsági feltételeit az önkormányzat rendeletében határozza meg. Az önkormányzatok számára 2015. február 28-a volt a határidő a települési támogatásra vonatkozó rendeletek megalkotására. Az egyes szociális ellátások és szolgáltatások szabályai így Zalaszentgrót Város Önkormányzata Képviselő-testületének 4/2015. (II. 13.) önkormányzati rendeletében kerültek elfogadásra.

Általánosan elfogadott tény, hogy egy település fennmaradásának és fejlődésének legalapvetőbb feltételét a gyermekek jelentik, és a gyermeket nevelő szülők lehetőség szerinti támogatása kiemelten fontos önkormányzati célnak minősül.

Zalaszentgrót Város Önkormányzatának Képviselő-testülete a fentiek szellemében egészítette ki szociális rendeletét a gyermekneveléshez kapcsolódó többletkiadások enyhítését szolgáló rendkívüli települési támogatások alcímmel. Ezen alcímen belül a születési támogatás, a bölcsőde-, illetve óvodakezdési támogatás, valamint a tanulói utazási bérlettámogatás, továbbá az iskolakezdési támogatás szabályai kerültek elfogadásra.

A születési támogatást kezdetektől fogva természetbeni juttatásként lehetett igényelni az egy éve zalaszentgróti lakó-, illetve tartózkodási hellyel rendelkező, életvitelszerűen a településen tartózkodó szülők, és törvényes képviselők által. A támogatás jelenleg már 30.000 Ft összegű természetbeni juttatás, amely elsősorban az újszülött gyermek ápolásához, gondozásához kapcsolódó termékeket tartalmaz. Ez az úgynevezett babacsomag félévente kerül átadásra ünnepélyes keretek között az igénylőknek. Tapasztalatok szerint a csomag tartalma szinte mindenkinek elnyerte a tetszését és nagyon elégedettek voltak a szülők, mert minden felhasználható benne a gyermek gondozásához a pár hónapos és a fél éves gyermek számára egyaránt.

Módosítási javaslataim a közelgő tanévkezdéshez kapcsolódnak. A bölcsőde-, illetve óvodakezdési támogatás a jelenleg hatályban lévő rendeletünk alapján gyermekenként legfeljebb 15.000,- Ft lehet. Az iskolakezdési támogatás esetében a támogatási összeg tanulónként legfeljebb 20.000,- Ft.

A születési támogatás tapasztalatai alapján, valamint mivel mind az intézményvezetők, mind a kérelmezők részéről felmerült az az igény, hogy a bölcsőde- illetve óvodakezdési támogatás, továbbá az iskolakezdési támogatás is részben vagy egészben természetbeni juttatás legyen, ezért javaslom a rendeletünket ezzel a módosítással kiegészíteni.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem növekednek. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendeletmódosítás szükségességét elsősorban a lakosság igényeinek való megfelelés indokolja.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A költségvetés szociális kerete által adott pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A rendeletmódosításnak jelentős társadalmi, gazdasági vagy költségvetési hatása, környezeti és egészségi következménye, adminisztratív terheket befolyásoló hatása nem mutatható ki, ezért indokolását a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek szerint javaslom az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosítását.

A Pénzügyi és Ügyrendi Bizottság az előterjesztést a 2021. július 22-i ülésén megtárgyalta, a 10/2021. (VII. 22.) számú határozatával elfogadta, és a Képviselő-testületnek elfogadásra javasolja.

A Szociális és Humán Ügyek Bizottsága az előterjesztést a 2021. július 22-i ülésén megtárgyalta, a 4/2021. (VII. 22.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az 1. számú melléklet szerinti tartalommal elfogadni.

**Zalaszentgrót**, 2021. július 20.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzat Képviselő-testületének 16/2021. (VII. 30.) önkormányzati rendelete**

**az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosításáról**

Zalaszentgrót Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 10. § (1) bekezdésében, 25. § (3) bekezdésének b) pontjában, 32. § (1) bekezdés b) pontjában, 32. § (3) bekezdésében, 58/B. § (2) bekezdésében, 62. § (2) bekezdésében, 92. § (1)-(2) bekezdéseiben, valamint a 132. § (4) bekezdésének g) pontjában kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8.a pontjában meghatározott feladatkörében eljárva az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosításáról a következőket rendeli el.

**1. §**

Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 16. § (2) bekezdése helyébe a következő rendelkezés lép:

„(2) A bölcsőde-, illetve óvodakezdési támogatás összege gyermekenként legfeljebb 15.000,- Ft, mely egészben vagy részben természetbeni juttatásként is nyújtható.”

**2. §**

Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 18. § (2) bekezdése helyébe a következő rendelkezés lép:

„(2) Az iskolakezdési támogatás összege tanulónként legfeljebb 20.000,- Ft, mely egészben vagy részben természetbeni juttatásként is nyújtható.”

**3. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| **Baracskai József**  polgármester | **Dr. Simon Beáta**  jegyző |

A rendelet 2021. július ... napján kihirdetésre került.

**Dr. Simon Beáta**

jegyző

Általános indokolás

A rendeletmódosítás a születési támogatás tapasztalatai, valamint mind az intézményvezetők, mind a kérelmezők részéről felmerült igény alapján annak a lehetőségét teremti meg, hogy a bölcsőde- illetve óvodakezdési támogatás, továbbá az iskolakezdési támogatás is részben vagy egészben természetbeni juttatásként legyen nyújtható.

Részletes indokolás

**1. §**

A bölcsőde-, illetve óvodakezdési támogatás összegéről, valamint nyújtásának lehetséges formáiról rendelkezik.

**2. §**

Az iskolakezdési támogatás összegéről, valamint nyújtásának lehetséges formáiról rendelkezik.

**3. §**

A rendelet hatályba lépéséről rendelkezik.